title: I Brakah
text: Kacrita di tengah alasé ada dukuh luh ngubu. I Dukuh sai-sai geginanné ka tengah alasé ngalih saang, tur adepa ka negara. Sedek dina anu, ia ngalih saang ka tengah alasé. Makelo ia ngalih saang, nget ia ngasén bedak. Lantas ia mileh ngalih - alihin yéh, masih ia tusing nepukin tukad. Makelo-kelo lantas ia nepukin clebongkakan misi yéh abedik. Baan sanget bedakné ia tusing ngitungang yéh puek muah ning. Nget yéhé ento inema. Sasubanné sanja lantas ia mulih.